GUVERNUL ROMÂNIEI

HOTĂRÂRE

privind transmiterea cu titlu gratuit din domeniul privat al statului în domeniul public al acestuia şi în administrarea Ministerului Justiției, a unui imobil intrat în proprietatea privată a statului prin confiscare

În temeiul art. 108 din Constituția României, republicată, al art. 867 alin. (1) și art. 868 alin. (1) din Legea nr. 287/2009 privind Codul civil, republicată, cu modificările și completările ulterioare, al art. 288 alin. (1) şi (2), art. 296 alin. (1) şi (7) şi al art. 299 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și al art. 1 alin. (1) și (2) și art. 2 alin. (1) din Legea nr. 216/2016 privind stabilirea destinației unor bunuri imobile confiscate,

**Guvernul României** adoptă prezenta hotărâre.

Art. 1 Se aprobă transmiterea cu titlu gratuit, din domeniul privat al statului în domeniul public al acestuia, a bunului imobil având datele de identificare prevăzute în anexa care face parte integrantă din prezenta hotărâre şi care a intrat în proprietatea privată a statului prin confiscare.

Art. 2 Imobilul prevăzut la art. 1 se declară bun de interes naţional, se dă în administrarea Ministerului Justiţiei şi urmează a fi utilizat ca sediu secundar al Ministerului Justiției.

Art. 3 Predarea-preluarea imobilului prevăzut la art. 1 se face pe bază de proces-verbal de predare-preluare încheiat între Agenția Națională de Administrare Fiscală şi Ministerul Justiției în termen de 30 de zile de la data intrării în vigoare a prezentei hotărâri.

Art. 4 Agenția Națională de Administrare Fiscală și Ministerul Justiției îşi vor actualiza în mod corespunzător datele din evidenţele cantitativ-valorice, iar Ministerul Justiției împreună cu Ministerul Finanţelor Publice, vor opera modificările corespunzătoare în anexa nr. 11 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

PRIM-MINISTRU,

LUDOVIC ORBAN